section_heading: Opis
paragraph_text: Riječni rak je s leđne strane obično tamnosmeđe, maslinasto zelene do crne, a ponekad plavičaste ili crvenkaste boje. Trbušna strana je zeleno-smeđe boje. Površina tijela plemenitog raka je prekrivena čvrstim oklopom, pa kao ni morski tako ni riječni rakovi ne mogu kontinuirano rasti, nego u toplije doba godine presvlače oklop odbacujući stari. Dok su mekani, plemeniti rakovi rastu u duljinu pa ponovno izgrade novi čvrsti oklop. Tom prigodom jedu stari oklop i koriste njegove minerale. Vrh glave riječnog raka je produljen u šiljak, a glava je srasla s prsima u glavopršnjak iza kojeg se nalazi zadak. Na prsnom dijelu tijela imaju pet pari nogu koje služe za hodanje, a prvi par čine velika i široka kliješta. Kliješta mužjaka su uvijek veća nego u ženki.